text: Tog med flygtninge stoppet i Rødekro
  07 september 2015 kl. 07.39
  Politiet har mandag formiddag standset et tog med flygtninge på Rødekro Station. Der er tale om et intercitytog fra Flensborg til København.
  Et tog med cirka 100 flygtninge/migranter er til morgen ankommet til Danmark fra Tyskland.
  Syd- og Sønderjyllands Politi har kontrolleret toget, og alle der er legalt rejsende har fået mulighed for at forlade toget.
  Syd- og Sønderjyllands Politi vil herefter sørge for transport af flygtninge/migranter og indlede sagsbehandling i forhold til identitet og hvorvidt, de ønsker at søge asyl i Danmark. Det oplyser politiet i en pressemeddelelse.
  Hændelsen i Rødekro kommer oveni, at der søndag aften i flere omgange kom grupper af flygtninge og migranter med tog over landegrænsen til Padborg Station fra Tyskland. I alt har Syd- og Sønderjyllands Politi søndag aften og natten til mandag registreret og indkvarteret 69 personer - og nu altså op mod 100 flygtninge i Rødekro.
  Du kan her høre vicepolitiinspektør Preben Westh fra Syd- og Sønderjyllands Politi fortælle om de mange flygtninge i toget (Varighed: 00:21 min.).
  